SPVI วิ่ง 4% โบรกฯชูเป้า 8 บ. มอง Q4 โตเด่น รับยอดขายเพิ่ม-เร่งขยายสาขาหนุน
SPVI บวก 4% โบรกฯชูเป้า 8 บ. มอง Q4 โตเด่น ตามการวางขายแบรนด์ Apple ที่เร็วขึ้นในปีนี้ รวมกับผลตอบรับที่ดีของสินค้าที่วางขาย อีกทั้งเร่งขยายสาขาเพิ่มมากยิ่งขึ้น
18 พ.ย. 2564

ผู้สื่อข่าวรายงานว่าวันนี้ (18 พ.ย. 2564) ราคาหุ้นบริษัท เอส พี วี ไอ จำกัด (มหาชน) หรือ SPVI ณ เวลา 16:04 น. อยู่ที่ระดับ 6.50 บาท เพิ่มขึ้น 0.25 บาท หรือ 4.00% โดยทำจุดสูงสุดที่ 6.60 บาท และทำจุดต่ำสุดที่ 6.20 บาท ด้วยมูลค่าการซื้อขาย 54.47 ล้านบาท

บริษัทหลักทรัพย์ ทิสโก้ จำกัด ระบุในบทวิเคราะห์ (17 พ.ย. 2564) ว่า จาก SET Opportunity day ทางผู้บริหารของ SPVI มีความมั่นใจต่อการเติบโตในปีนี้ของบริษัทฯ และสำหรับปี 2565 ตั้งเป้ารายได้เติบโต 15% จากงวดเดียวกันของปีก่อน ตามสินค้าที่ได้รับความนิยมและการขยายสาขาของบริษัทฯ โดยสรุปประเด็นสำคัญต่อไปนี้ (1) SPVI รายงานกำไรสุทธิไตรมาส 3/2564 อยู่ที่ 14 ล้านบาท เพิ่มขึ้น 83% จากงวดเดียวกันของปีก่อน แต่ลดลง 15% จากไตรมาสก่อน
ส่วนกำไรสุทธิงวด 9 เดือนแรกของปี 2564 อยู่ที่ 65 ล้านบาท (106% จากงวดเดียวกันของปีก่อน) ซึ่งเติบโตได้สูงคิดเป็น 88% ของปี 2563 โดยช่องทางขายปลีกลดลงจากผลกระทบการล็อคดาวน์ แต่ช่องทาง U-Store เติบโต 70% จากงวดเดียวกันของปีก่อน (สัดส่วนรายได้ 21%) และช่องทาง Online เติบโต 161% จากงวดเดียวกันของปีก่อน สัดส่วนเพิ่มมาที่ 27% (จาก 13% ในไตรมาส 2/2564) จากการที่บริษัทฯ เร่งการทำตลาดออนไลน์มากยิ่งขึ้น
อีกทั้ง (2) ในไตรมาส 4/2564 บริษัทฯ มีแผนเปิดสาขา 6 สาขา ซึ่งเปิดไปแล้ว 1 สาขาในสาขา Mobi และอีก 5 สาขาได้แก่ A-Store ซึ่งอยู่ระหว่างรอมหาวิทยาลัย อนุมัติเปิด 4 สาขา และ U-Store อย่างน้อย 1 สาขา
สำหรับ (3) ปัจจุบัน U-Store มีสัดส่วนรายได้ 21% ของทั้งหมดจากจำนวนสาขา 21 สาขา โดยปี 2565 วางแผนที่จะขยาย 8 – 10 สาขา นอกจากนี้จากการจับมือกับ AIS เปิด A-Store ซึ่งปัจจุบันมี 4 สาขา และวางแผนจะขยาย 4 – 5 สาขาในปีหน้า ซึ่งทางฝ่ายวิจัยคาดจำนวนสาขาในปี 2565 จะเพิ่มขึ้น 80 สาขา
อย่างไรก็ดี (4) ในช่วงแรกสินค้า iPhone 13, iPad มีปัญหาขาดแคลน แต่ปัจจุบันสินค้าทยอยเข้ามาทุกสัปดาห์และในปีนี้ ได้รับสินค้าได้มากกว่าปีที่ผ่านมา ซึ่งเพียงพอต่อความต้องการของลูกค้า
ทั้งนี้ทางฝ่ายวิจัยคาดประกอบการในไตรมาส 4/2564 จะเติบโตจากงวดเดียวกันของปีก่อน และจากไตรมาสก่อน ตามการวางจำหน่ายสินค้าแบรนด์ Apple ที่เร็วขึ้นในปีนี้ รวมกับการตอบรับที่ดีของสินค้าที่วางจำหน่าย อีกทั้งการเร่งขยายสาขามากยิ่งขึ้นในไตรมาส ซึ่งคาด SPVI ในสิ้นปีนี้จะมีสาขาอยู่ที่ 72 สาขา (จากปัจจุบัน 64 สาขา) ส่วนงาน COMMART 2021 วันที่ 25 – 28 พ.ย. นี้ คาดจะช่วยยอดขายและระบายสต๊อก ด้วยแนวโน้มที่ดี ทางฝ่ายวิจัยยังคงแนะนำ “ซื้อ” มูลค่าที่เหมาะสม 8 บาท
 
 